又記
作者：呂巖
朝代：唐

paragraphs: 數載樂幽幽，欲逃寒暑逼。
不求名與利，猶恐身心役。
苦志慕黃庭，慇懃求道跡。
陰功暗心修，善行長日積。
世路果逢師，時人皆不識。
我師機行密，懷量性孤僻。
解把五行移，能將四象易。
傳余造化門，始悟希夷則。
服取兩般真，從頭路端的。
烹煎日月壺，不離乾坤側。
至道眼前觀，得之元咫尺。
真空空不空，真色色非色。
推倒玉葫蘆，迸出黃金液。
緊把赤龍頭，猛將驪珠吸。
吞歸臟腑中，奪得神仙力。
妙號一黍珠，延年千萬億。
同途聽我吟，與道相親益。
未曉真黃芽，徒勞遊紫陌。
把住赤烏魂，突出銀蟾魄。
未省此中玄，常流容易測。
三天應有路，九地終無厄。
守道且藏愚，忘機要混迹。
羣生莫相輕，已是蓬萊客。